**OLIMPIADA DE ISTORIE**

**Etapa județeană/municipiului București**

**Clasa a XI-a**

**2018**

**Varianta 1**

* **Timpul de lucru este de trei ore.**
* **Ambele subiecte sunt obligatorii.**
* **Se acordă 10 puncte din oficiu, care se adaugă la Subiectul I.**
* **Subiectele se tratează pe foi separate**

**SUBIECTUL I (40 de puncte)**

Citiţi, cu atenţie, sursele de mai jos:

**A.** „Perioada de după martie 1945 s-a desfășurat sub semnul impunerii modelului sovietic de organizare a statului, a întregii societăți. […] Obiectivul economic fundamental al Partidului Muncitoresc Român era naționalizarea principalelor mijloace de producție. […] Legea din 11 iunie 1948, care prevedea trecerea în proprietatea statului a întreprinderilor, bogățiilor subsolului, a fost completată de noi acte legislative de aceeași natură: la 3 noiembrie a fost naționalizată industria cinematografică; în aceeași zi au fost naționalizate instituțiile medico-sanitare […]. Prin naționalizările efectuate în 1948 s-a făcut un pas decisiv pe calea lichidării proprietății private, desființării economiei de piață concurențiale. […] Măsurile luate în economie au avut importante consecințe în plan social; statul a pornit o ofensivă generală împotriva burgheziei, considerată reacționară. Pe de altă parte, se suprasolicita rolul clasei muncitoare, declarată <clasă conducătoare în stat.>”

 (I. Scurtu, *Istoria românilor în secolul XX*)

**B.**„O serie de măsuri în domeniul economic distrug structurile existente. Totul se etatizează. […] În plan politic, sunt desființate toate partidele și organizațiile politice, indiferent de ideologia și atitudinea lor față de programul și țelul Partidului Muncitoresc Român (făurit în 1948, prin unificarea cu Partidul Social - Democrat, de fapt înglobarea selectivă a membrilor săi în cadrul Partidului Comunist). P.M.R. este singurul partid admis. […]

În cultură se aplică același model de la Răsărit, ca și în toate celelalte domenii. Se distrug sau se rescriu valorile tradiționale. Relațiile cu Occidentul sunt complet întrerupte. Învățământul este reorganizat după modelul sovietic. Se interzice predarea religiei în școli. Până și manualele sunt traduse din limba rusă, care devine obligatorie din clasa a IV-a. […] În 1953 se modifică chiar ortografia. Istoria națională este rescrisă pe baze marxist-leniniste și pe criteriile prieteniei cu URSS. […] O aspră cenzură se instaurează în țară. Presa de opoziție e interzisă.” (I. Bulei, *O istorie românilor)*

**C.** „În 1948, <uniuni> comunist-socialiste cu o structură similară au împânzit blocul sovietic: România în februarie 1948, Ungaria și Cehoslovacia în iunie, Bulgaria în august și Polonia în decembrie. […] După decimarea, arestarea sau absorbția principalilor adversari, rezultatele comuniștilor s-au îmbunătățit într-adevăr la alegerile din 1947 și după aceea – poate și pentru că practicau atacurile violente asupra adversarilor rămași, intimidarea la secțiile de votare și falsul grosolan la numărătoarea voturilor. A urmat apoi, sistematic, formarea unor guverne în care Partidul Comunist era clar majoritar: partenerii de coaliție, dacă existau, aveau doar un rol nominal. Reflectând tranziția de la coaliții de uniune națională la monopolul comunist asupra puterii, strategia sovietică a redevenit în anii 1948-1949 radicală; obiectivele sale erau: o etatizare extremă, colectivizarea, distrugerea clasei de mijloc. ” (T. Judt, *Epoca postbelică. O istorie a Europei de după 1945)*

**D.** „Partidul nostru şi-a exprimat cu toată claritatea punctul său de vedere, arătând că, întrucât esenţa măsurilor preconizate constă în trecerea unor funcţii de conducere economică din competenţa statului respectiv în atribuţiile unor organe sau organisme suprastatale, ele nu sunt corespunzătoare principiilor care stau la baza relaţiilor dintre ţările socialiste. Ideea organului unic de planificare, comun pentru toate ţările din C.A.E.R., comportă implicaţii economice şi politice dintre cele mai serioase. Conducerea planificată a economiei naţionale este unul din atributele fundamentale, esenţiale şi inalienabile ale suveranităţii statului socialist — planul de stat fiind principalul instrument prin care acesta îşi realizează obiectivele sale politice şi social-economice, stabileşte direcţiile şi ritmul de dezvoltare a economiei naţionale, proporţiile ei fundamentale, acumulările, măsurile pentru ridicarea nivelului de trai material şi cultural al poporului. Suveranitatea statului socialist presupune ca el să dispună efectiv şi integral de mijloacele îndeplinirii practice a acestor atribuţii, deţinând în mâinile sale totalitatea pârghiilor de conducere a vieţii economice şi sociale. ‟

(*Declaraţia cu privire la poziţia Partidului Muncitoresc Român în problemele mişcării comuniste şi muncitoreşti internaţionale din aprilie 19*64)

Pornind de la aceste surse, răspundeţi următoarelor cerinţe:

1. Menționați, din sursa **A**, formațiunea politică şi o caracteristică a acesteia din sursa **B**. **4 puncte**
2. Menționați, din sursa **B**, două acțiuni desfășurate în domeniul cultural. **4 puncte**
3. Menționați o asemănare cu privire la impactul social al instaurării noului regim politic, pe baza surselor **A** şi **C**. **3 puncte**
4. Formulați, pe baza surselor **A, B** și **D** un punct de vedere referitor la viaţa economică, susținându-l cu câte o informație selectată din fiecare dintre aceste surse. **9 puncte**
5. Prezentați alte două caracteristici ale statului totalitar, în afara celor la care se referă sursele date**.**  **10 puncte**
6. Prezentați două fapte istorice desfășurate în România ca urmare a înlăturării regimului politic la care se referă sursele date. **10puncte**

**SUBIECTUL al II-lea (50 de puncte)**

Elaboraţi, în aproximativ patru-cinci pagini, o sinteză despre **Economie, stat şi societate în Europa, în a doua jumătate a secolului al XX-lea,** având în vedere:

* menționarea a două cauze și a două consecințe ale migraţiilor din a doua jumătate a secolului al XX-lea;
* prezentarea a câte unei caracteristici a vieţii private, respectiv a vieţii publice în Europa Occidentală;
* prezentarea a două asemănări între faptele istorice referitoare la procesul de integrare europeană, desfășurate în perioada 1951-1989;
* formularea unui punct de vedere referitor la diversitatea formelor de organizare statală în Europa, la sfârșitul secolului al XX-lea și susținerea acestuia prin două argumente istorice.

***Notă !***

Se punctează şi utilizarea **limbajului istoric adecvat**, **structurarea** sintezei, evidenţierea **relaţiei cauză – efect**, susținerea unui punct de vedere cu **argumente istorice** (prezentarea unui fapt istoric relevant și utilizarea conectorilor care exprimă cauzalitatea și concluzia), respectarea **succesiunii cronologice/logice** a faptelor istorice și **încadrarea** sintezei în limita de spațiu precizată.